Kofi Atta Annan (8 April 1938 – 18 Augustus 2018) was 'n Ghanese diplomaat, en was van 1 Januarie 1997 tot en met 31 Desember 2006 die sewende sekretaris-generaal van die Verenigde Nasies. In 2001 is die Nobelprys vir Vrede aan Annan en die Verenigde Nasies toegeken. Annan se voornaam, Kofi, beteken "op ’n Vrydag gebore". Hy en sy tweelingsuster, Efua, wat in 1991 oorlede is, het albei die middelnaam Atta gehad – dit beteken tweeling in Akan. Volgens Annan word sy van uitgespreek om te rym met die Engelse woord cannon. Kofi Annan was die eerste swart Afrikaan wat in die pos van sekretaris-generaal van die Verenigde Nasies (VN) aangestel is. Hy praat 'n aantal Afrika-tale, Engels en Frans en was 'n gerespekteerde persoon in die internasionale gemeenskap. Van die doelstellings wat hy vir die VN gestel het, was die bewerkstelliging van vrede regoor die wêreld en die daarstelling van standaarde vir internasionale regte, met beklemtoning van die waardes van gelykheid, verdraagsaamheid en menswaardigheid. Hy het 'n visie vir 'n meer doeltreffende VN gehad en was 'n voorstander van die uitoefening van universele menseregte.